Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 917

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 44% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 31 kredit — Nyelvi képzés: a magyarországi levéltári anyag jellegéből adódóan az alapképzés során a hallgatóknak olyan szilárd latin és német nyelvi ismeretekre kell szert tenniük, amelyek a nyelvi záróvizsga letételét követően biztosítják az adott nyelveken készült középkori, kora újkori és újkori iratok olvasását és megértését. — Történeti-földrajzi ismeretek: Közép-Európa és mindenekelőtt a történeti Magyarország természeti és közigazgatási-történeti földrajzának széles körű és mélyreható megismerése, a különböző történeti korok eltérő igazgatási struktúrájának és névváltozásának összehasonlító vizsgálatára irányuló képesség kifejlesztése. — Alapvető közgazdasági ismeretek, tekintettel a gazdasági levéltári anyag fokozatos növekedésére. 4.2.2. Törzsképzés: 40 kredit — Az iratolvasási és iratértelmezési ismeretek oktatásának célja — az alapképzés során elsajátított latin és német nyelvi tudásanyag alkalmazásával — minél szélesebb körűen feldolgozni, megérteni a különböző típusú magyarországi középkori, kora újkori és a 19. század derekáig az újkori forrásokat, bővítve azokat a magyar nyelven készült 16—17. századi iratok olvasásával. — Az igazgatás- és intézménytörténet oktatása a levéltári munkához nélkülözhetetlen történelmi ismeretek szakspecifikus kiegészítését biztosítja. Ennek során a hallgatók megismerkednek a magyar állam szervezetének és intézményeinek fejlődésével az államalapítástól kezdve — mindinkább részletezetten — egészen az 1990-ben bekövetkezett rendszerváltásig. Mindez — figyelemmel a magyarországi levéltárak rendszerére és a levéltári anyag sajátosságaira — kiegészül a magyarországi történelmi egyházak igazgatásának és intézményeinek működésére, a birtokigazgatás szervezetére és azok irataira, a céhek, ipartestületek, vállalatok (pl. pénzintézetek, gyárak), valamint a szakszervezetek, pártok szervezetére és azok irataira vonatkozó tudásanyaggal. Az átfogó stúdiumokon túl egyegy különösen fontos részkérdés megvilágítására levéltári szakszeminárium, illetve szakkollégium keretében kerül sor. 4.2.3. Szakképzés: 24 kredit — A történeti segédtudományok a levéltárosok számára a történészi tudományos kutatómunka nélkülözhetetlen alapelemeit nyújtják, és egyben meghatározó fogódzót jelentenek a levéltári anyag feldolgozásához, kutathatóvá tételéhez is. A szakképzés e részében a hallgatók megismerkednek a diplomatika, a kronológia, a címertan, a pecséttan, a genealógia és az archontológia tudásanyagával. — A levéltártan a levéltári anyag teljes (azaz az információhordozó anyag jellegétől független) körére, a levéltárosi tevékenység minden területére kiterjedő elméleti és gyakorlati ismereteket sajátíttatja el a hallgatókkal. Kiinduló pontját az irattan, az egyes irattípusok vizsgálata jelenti, amit az iratok keletkezésére (iratkezelési szabályzat — irattári terv — irattár), megőrzésére (állományvédelem, reprográfia), feldolgozására (rendezés, segédletkészítés, informatika alkalmazása), a levéltárak történetére, a levéltári intézményrendszerre vonatkozó tárgyak egészítenek ki. Ebben a körben is a szakszemináriumok nyújtanak lehetőséget a többlettudás megszerzésére. 4.2.4. Szakmai gyakorlat: 10 kredit A külső intézményekben teljesítendő szakmai gyakorlatokra állami szaklevéltárban vagy nyilvános magánlevéltárban, önkormányzati levéltárban, illetve a Magyar Országos Levéltárban kerül sor. A szakmai gyakorlatok célja, hogy a hallgatók megismerjék az adott levéltártípus szervezetét, működését, levéltári anyagát, a levéltári munka részletkérdéseit.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes